אביבה אורשלום
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
**אביבה אורשלום** (אוגוסט 1932 - 23 בנובמבר 2008) הייתה ציירת, משוררת, פילוסופית, מורה רוחנית, מתרגמת ואשת חינוך ישראלית. למדה ולימדה קבלה ומסורת יהודית בתל אביב, והייתה המפקחת על לימודי האמנות בבתי-הספר באזור המרכז.

ביוגרפיה
--------

אורשלום נולדה בבולגריה. בתקופת ילדותה בבולגריה פגשה את המורה פטר דנוב והתעניינה מאוד בפעילות האחווה הלבנה האוניברסלית בבולגריה. בתחילת שנות ה-60 למדה אמנות בפריז, שם פגשה את אומרם מיכאל איבנהוב, תלמידו של דנוב, והייתה לתלמידתו, עד שחלתה במחלה קשה בסוף שנות ה-80 ועזבה את תנועתו.

בתחילת שנות ה-70 של המאה ה-20 פגשה את ליאור ייני ונישאה לו. הם הוציאו תקליטים רבים בשירה ומוזיקה מקוריים, וניהלו יחדיו את "המרכז לטיפוח הזרם ההרמוני" ואת "תיאטרון השמש". אביבה נתנה הרצאות על נושא הצבעים בציור וברוחניות, שכללו הקשרים למסורת ולקבלה היהודית. היא כתבה את השירים וליאור ייני הלחין אותם. השירים המזכירים את שמו של מיכאל, הם שירי הערכה והוקרה למורה אומרם מיכאל איבנהוב. לשניים היו תלמידים רבים בשנות ה-70. מאוחר יותר עזבו את הארץ בשל חובות כספיים. הם התגרשו ושבו לגור בישראל.

אביבה ששלטה בשפות עברית, בולגרית, צרפתית על בוריין, ובאנגלית, הוציאה לאור בעברית ספרים לילדים, ספרי שירה, ספרי הגות ואת הספר "המדיטציה" מאת המורה אומרם מיכאל איבנהוב אותו תרגמה מצרפתית בשנת 1972 בהוצאה עצמית. ציוריה ויצירותיה של אביבה אורשלום הוצגו בתערוכות באירופה ובישראל בשנים 1977–1983, יחד עם יצירות וציורי אמה אורטה. רבים מציוריה עסקו בטבע ובפרחים. הם צוירו באור בוהק וזוהר, המעורר חשיבה מדיטאטיבית.

בשנת 2011, לאחר מותה, הוקם לזכרה הקדש, במסגרתו הוענקו מלגות הצטיינות לתלמידים במחלקת הקומפוזיציה בקונסרבטוריון העירוני "אקדמא" בעיר אשדוד, ואלו הלחינו משיריה ומכתביה. מפעל ההקדש הפך העניק מלגות לעשרות תלמידי קומפוזיציה מדי שנה. החל משנת 2017 העניק ההקדש, בשיתוף עם עיריית אשדוד וקרן אשדוד, פרס למלחין נבחר אשר הלחין מיצירותיה של אורשלום.

פרסומיה
-------

* **פרחי שמש**, שירים, מחברות לספרות, תל אביב תשכ"ו, 37 עמ'
* **בדרך אליך**, שירים, תל אביב תשל"ג, הוצאה פרטית ("השמש"), 31 עמ'
* **התעמלות**, שירים, תל אביב תשל"ג, הוצאה פרטית ("השמש"), 14 עמ'
* **המדיטאציה**, אומרם מיכאל איבנהוב, בתרגומה יחד עם רינה כהן, תל אביב תשל"ג, הוצאה פרטית ("השמש"), 69 עמ'
* **שירים של מיקיס תיאודוראקיס בתרגומה**, תל אביב תשל"ג, הוצאה פרטית ("השמש"), 13 עמ'
* **קוראת למקום אהבה**, שירים, תל אביב תשמ"ח, הוצאת אל"ף, 37 עמ'

תקליטים של ליאור ייני שבהם השתתפה כמתרגמת
-----------------------------------------

* השלום שלי
* איתך תמיד
* קלינקה
* שירי תיאודורקיס

קישורים חיצוניים
----------------

* שירים בתרגומה, באתר שירונט.
* מידע כל שירי תיאודורקיס במופע בבימוי ליאור ייני, בתרגום אביבה אורשלום, שגם אחראית על התפאורה והתלבושות, 1973 (אורכב 07.11.2017 בארכיון Wayback Machine), מופע תיאטרון בביצוע ליאור ייני ולהקתו, עם כל תזמורת תיאודורקיס, אלבום.
* אביבה כתבה את המילים לשירים: בן אדם, קלינקה ועוד.. (הקישור אינו פעיל) שר: ליאור ייני ואחרים.
* שיר השירים, מתוך הבלדה על מטהאוזן, נוסח עברי: אביבה אורשלום, שר: חנן יובל, Youtube.
* שיתופי פעולה אמנותיים עם הבמאי, השחקן, הזמר והמלחין ליאור ייני, נוסטלגיה.
* אביבה אורשלום, דף שער בספרייה הלאומית

הערות שוליים
------------

1. ↑  במקום שנחשב אז המוזיאון לאמנות ישראלית, רמת גן, ונקרא גם בית עמנואל (רח' חיבת-ציון 18), הוצגה תערוכה משותפת של אביבה עם אמה אורטה כהן בין התאריכים 26.3.1977-10.4.1977
2. ↑  פרחי שמש - אביבה אור שלום, באתר ashdodnet.com אתר אשדודנט, 5 בספטמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306748805171
* ISNI: 0000 0000 6693 187X
* LCCN: nr88006195
* VIAF: 297937566
* WorldCat: lccn-nr88006195

 |